Aanhangers van Marita van der Vyver sal in die sewende hemel wees oor die verskyning van Retoer: Pretoria – Pro­vence: Die ongelooflike avonture van 'n skrywende ma, 'n bundel ­­essays en rubrieke wat nog nie voorheen in boekvorm verskyn het nie. Hierin skryf Van der Vyver met haar kenmerkende humor, deernis en eerlikheid oor onder meer die ouderdom, tienerstreke, Calvinisme, David Bowie, vegetariërs en die verskriklike vrees vir "verdagte knoppies" . . .
Dit word uitgegee deur Lapa en kos R160.
Kainsmerk is 'n versameling stories deur die topverkoperskrywer Annelie Botes wat meestal as kortverhale en vervolgverhale in tydskrifte verskyn het.
Hierin vertel sy van mense wat as brose wesens dikwels 'n teken van vervloeking – 'n Kainsmerk – in hul siel ronddra wat hulle vir die wêreld wil verberg. As spesiale bonus is Botes se immergewilde "Duiwelsbrood", wat geruime tyd al uit druk is, ook in Kainsmerk opgeneem.